35. schôdza NR SR - 13.deň - A. dopoludnia
Dátum: 2025-06-16
Poslanec: Plevíková, Zuzana (SMER - SD)
Druh vystúpenia: Vystúpenie v rozprave

80. Ďakujem za slovo. Keďže ako spravodajca sa môžem takto prihlásiť a reagovať na všetkých naokolo, tak začnem pánom Hlinom, že táto novela ústavy je v druhom čítaní. A každý zákon, aj vládny návrh zákona, poslanecký návrh zákona sa môžu podávať pozmeňujúce a doplňujúce návrhy. Na to slúži aj to druhé čítanie. Takže aj vlastne pozmeňujúce a doplňujúce návrhy, aj cez výbory. Tak nerozumiem vašej pripomienke, že sú tu nejaké pozmeňujúce návrhy. Je to normálne prirodzený legislatívny proces, ktorý tu vždy fungoval a funguje. Pán poslanec Prostredník, ja som zachytila vaše slová ako, dúfam, že som to dobre zachytila, že ste hovorili, že keby sme my radšej nekradli. Ja viem, že vás chráni poslanecká imunita, ale keď budete niekoho krivo obviňovať, tak prosím vás si to odpustite, dobre, pokiaľ nemáte dôkazy. Že teraz si v pléne poviete hocičo a označíte našu vládnu koalíciu, že my tu kradneme, ja si to vyprosím. A idem ďalej. Ja som rada, že pani poslankyňa Gažovičová prišla, pretože som narážala na to, že ona hovorila, že my znemožňujeme touto novelizáciou, znemožňujeme sexuálnu výchovu na školách. Vysvetlite mi, že keďže tam ideme implementovať, že rodičia majú právo rozhodovať o účasti detí na výchovno-vzdelávacom procese poskytovanom školami a školskými zariadeniami ak je nad rámec štátneho výchovno-vzdelávacieho programu, výchovu a vzdelávanie detí v oblasti formovania intímneho života a sexuálneho správania možno poskytovať len so súhlasom zákonného zástupcu, s čím máte problém. S čím? S čím máte problém, že vlastne rodičia budú rozhodovať, o čom ich deti sa budú učiť, že oni môžu dať informovaný súhlas? (Reakcie z pléna.) Viete čo, vy ste takí slušní, že každému skáčete do reči, keď vystupuje. My ticho počúvame, reagujeme na vás faktickými. Ja tu niečo hovorím, tak prosím vás sa slušne správajte. A toto dúfam, že normálne, že vidia občania Slovenskej republiky, čo sa tu deje (potlesk v sále), lebo jediné, čo robíte, sa vysmievate každému inému vystúpeniu, pretože sa vám to nepáči. Keď sa vám niečo nepáči, tak máte na to faktické a iné nástroje, ktoré môžete použiť. To isté bolo na ústavnoprávnom výbore, keď sa tam pán poslanec Vančo začal rozkrikovať. A myslíte si, že pre vás pravidlá jednoducho neplatia. Tak sa stíšte a nechajte ma dohovoriť. Prestaňte kričať. (Reakcie z pléna.) Ako to je úplne, že s vami normálne neuveriteľné... (Prerušenie vystúpenia predsedajúcim.) Raši Richard, predseda NR SR Môžem, poprosím. Poprosím vás, teraz nie sme v televíznej diskusii, kde si skáčeme do reči. Keď hovorí jeden poslanec, ostatní sa môžu prihlásiť vo faktických. A to isté a je jedno, či je to poslanec koalície alebo opozície. Tak to rešpektujte. Ďakujem. Nech sa páči, pani poslankyňa. Plevíková, Zuzana, poslankyňa NR SR Ďakujem, pán predseda. Vrátim sa k tomu, že čo sa tu dialo po minulé roky. Tak vznikali rôzne príručky, ktoré boli dodávané na školy. A ja tu spomeniem jednu konkrétnu, ktorou sa pričinil aj pán poslanec Branislav Gröhling vtedajší minister školstva. Tak vlastne vydalo ministerstvo školstva vtedy príručku, ktorá sa venuje používaniu stredného rodu a všeobecne rodovo neutrálnej slovenčiny, čo je pre mnohých ľudí úplná novinka, hej, že prečo vôbec toto má byť k dispozícii deťom na školách nejaká takáto príručka. Obsahovala aj nejaké interaktívne cvičenia. Ja som si tú príručku pozerala, že ako sa správať k nejakému mladému, ktorý sa rozhodne nebyť ani muž, ani žena. O toto sa pričinilo ministerstvo školstva, o takéto príručky. A vlastne tiež sa v nej aj píše o tom, ako správne oslovovať nebinárne osoby a ako prejavovať rešpekt voči ich rodovej identite. Vám to môže byť prirodzené, keďže vlastne aj z vašich radov pani poslankyňa predstúpila a povedala, že vážené poslanectvo. Pokiaľ viem, sme tu vážené poslankyne a poslanci. Takže voči... (reakcie z pléna), vy v tom pokračujete, nevadí... (Prerušenie vystúpenia predsedajúcim.) Raši Richard, predseda NR SR Pani poslankyňa, nereagujte na ne. Plevíková, Zuzana, poslankyňa NR SR ... a toto sa jednoducho dialo na školách, že vôbec takéto príručky boli, že rôzne organizácie a rôzne mimovládky chceli ísť na školy a učiť deti kadečo. A myslím si, že naozaj každý rodič má právo korigovať to, čo sa ich deti učia. Takže tu nejde vlastne, že vôbec my ideme poškodiť nejakú sexuálnu výchovu. Ak je to nad rámec, tak áno. A toto tam implementujeme. Pretože rodičia, všetci rodičia, to naozaj, že chcú, môžu to využiť a budú týmto ochraňovať svoje vlastné deti pred takýmito sociálnymi experimentami totálnymi ideologickými. Ďakujem.